Se den ophedede debat mellem Danmarks Lærerforening og Liberal Alliance øverst

At Vejen Kommune har valgt at benytte sig af et privat rekrutteringsfirma i håbet om at gafle de bedste lærere til kommunens skoler, har skabt en debat om, hvorvidt der overhovedet er i orden at tale om gode og dårlige lærere.

Mens Liberal Alliance jubler over initiativet, mener Danmarks Lærerforening, at det er 'den forkerte måde' at gøre det på, og at 'der ikke er stor forskel på lærerene'.

- At tro at man kan gå ud og finde 'guldlæreren', og man på den måde får en god skole, er jeg ikke enig i. Man får en god skole, hvis alle lærerne har nogle gode vilkår og en god ledelse, der bakker dem op og vejleder dem, siger næstformand i foreningen, Dorte Lange.

Danmarks Lærerforening kritiserer særligt, at det i Vejen Kommune har kostet 25.000 kroner pr. lærer at finde de bedste. Siden sidste sommer har eksempelvis Østerbyskolen brugt 225.000 på at ansætte ni lærere.

- Jeg kan godt forstå, at nogle skoler bruger lidt desperate løsninger, men jeg synes ikke, det er en god løsning, de har brugt i Vejen. De har brugt, hvad der svarer til en hel lærerstilling, og de penge kunne man have lavet rigtig god undervisning for i stedet.

Merete Riisager (LA) med ryggen til og Dorte Lange, næstformand, Danmarks lærerforening Foto: TV 2

En absurd tilgang

Med kommentarer om at der ikke er særlig stor forskel på landets lærere, rammer Danmarks Lærerforening 'lodret forkert', mener undervisningsordfører for Liberal Alliance Merete Riisager.

- Der er så mange studier og meget forskning, der viser, at det er helt afgørende for den enkelte elev, hvor dygtig vedkommendes lærer er. Det er en helt absurd tilgang, at alle lærere skulle være ens.

Hun mener, at netop et initiativ, som det, de har taget i Vejen, er en måde at skabe et bedre uddannelsessystem på. Hun ser derfor gerne, at flere benytter sig af muligheden for at sortere de dårligste kandidater fra.

- Hvis man er skolelærer, så ved man, at der er meget stor forskel på, hvor meget ansvar den enkelte lærer tager på sig, og det er klart, at det gør en afgørende forskel, hvis en skoleleder lettere kan afskedige lærere, som ikke løser opgaven og så ansætte de bedste i stedet,. Det vil løfte uddannelsessystemet.

- Der er ingen skole, der har haft succes med at gå ud og håndplukke lærere og derfor kører alting godt. Det kommer an på strukturen på skolen, lyder modsvaret fra Dorte Lange.